
Κυριακή, 19 Ιουλίου 2026

ΔΕΛΤΙΟ ΤΥΠΟY

Ανεύρεση σορού άνδρα (α.λ.σ.) στη Τήλο – Θάνατοι ανδρών στο Γύθειο και την Πιερία- Εντοπισμός 51 αλλοδαπών στη Γαύδο –Τραυματισμός ναυτικού Ε/Γ-Ο/Γ πλοίου στη Πάτρα

Τις μεσημβρινές ώρες σήμερα, ενημερώθηκε η Λιμενική Αρχή της Τήλου για την ύπαρξη σορού άνδρα (α.λ.σ), στη θαλάσσια περιοχή νοτιοανατολικά της Τήλου. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε και ανέσυρε τη σορό και εν συνεχεία τη μετέφερε στο λιμάνι της Ρόδου. Από εκεί, μεταφέρθηκε στο Γενικό Νοσοκομείο Ρόδου. Από το Κεντρικό Λιμεναρχείο Ρόδου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Δωδεκανήσου.

*****

	Τις μεσημβρινές ώρες σήμερα, ενημερώθηκε η Λιμενική Αρχή του Γυθείου ότι ένας 80χρονος ημεδαπός ανασύρθηκε χωρίς τις αισθήσεις του, από την παραλία της Ελιάς Δήμου Μονεμβασιάς. Ο 80χρονος διακομίστηκε με ασθενοφόρο όχημα του ΕΚΑΒ στη Νοσηλευτική Μονάδα Μολάων, όπου διαπιστώθηκε ο θάνατός του. Από το Λιμεναρχείο Γυθείου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πελοποννήσου.

*****

Τις πρωινές ώρες σήμερα, ενημερώθηκε η Λιμενική Αρχή του Πλαταμώνα ότι ένας 78χρονοςημεδαπός ανασύρθηκε χωρίς τις αισθήσεις του, από την παραλία του Νέου Παντελεήμονα Πιερίας. Στον 78χρονο αρχικά παρασχέθηκαν οι πρώτες βοήθειες από τον ναυαγοσώστη της παραλίας, ενώ στη συνέχεια μεταφέρθηκε με ασθενοφόρο όχημα του ΕΚΑΒ στο Κέντρο Υγείας Λιτόχωρου, όπου διαπιστώθηκε ο θάνατός του. Από το Δ’ Λιμενικό Τμήμα Πλαταμώνα του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****

Τις μεσημβρινές ώρες σήμερα, στελέχη του Λιμενικού Φυλακίου της Γαύδου, εντόπισαν στην παραλία «ΤΡΥΠΗΤΗ» της Γαύδου 51 αλλοδαπούς (45 άνδρες, 4 γυναίκες και 2 ανήλικους), καθώς και μια φουσκωτή λέμβο. Οι αλλοδαποί μεταφέρθηκαν με τη συνδρομή σκάφους της δύναμης FRONTEX και του αλιευτικού «ΕΛΕΝΗ» Τ.Χ. 1531 στο λιμάνι «ΚΑΡΑΒΕ», όπου παρέμειναν σε προσωρινό χώρο φιλοξενίας του Δήμου Γαύδου. Στη συνέχεια, μεταφέρθηκαν με Περιπολικό σκάφος Λ.Σ.-ΕΛ.ΑΚΤ. (ΠΛΣ) αρχικά στο λιμάνι Τηγάνι Παλαιόχωρας και ακολούθως, οδηγήθηκαν σε προσωρινό χώρο φιλοξενίας στην Αγυά Χανίων. Προανάκριση διενεργείται από το Κεντρικό Λιμεναρχείο Χανίων, ενώ η λέμβος μεταφοράς κατασχέθηκε.
*****

Τις πρωινές ώρες σήμερα, ενημερώθηκε η Λιμενική Αρχή της Πάτρας, από τον Πλοίαρχο του επιβατηγού-οχηματαγωγού (Ε/Γ - Ο/Γ) πλοίου «ΚΕΦΑΛΟΝΙΑ» Ν.Π. 10280, για τον τραυματισμό 54χρονου ημεδαπού ναυτικού (ειδικότητας βοηθού φροντιστή), ενώ το πλοίο κατευθυνόταν προς το λιμάνι της Πάτρας. Συγκεκριμένα, ο 54χρονος ναυτικός, ενώ βρισκόταν στο χώρο του γκαράζ, παραπάτησε με αποτέλεσμα να τραυματιστεί στη μέση, το κεφάλι και το πόδι. Στον τραυματία, αρχικά παρασχέθηκαν οι πρώτες βοήθειες από το πλήρωμα του πλοίου, ενώ μετά τον κατάπλου στο λιμάνι της Πάτρας, διακομίστηκε στο Γενικό Νοσοκομείο Πάτρας «Ο ΑΓΙΟΣ ΑΝΔΡΕΑΣ» για παροχή ιατρικής περίθαλψης. Προανάκριση διενεργείται από το Κεντρικό Λιμεναρχείο Πάτρας.

